CELEX: 62013TN0343
Language: sl
Date: 2013-06-28 00:00:00
Title: Zadeva T-343/13: Tožba, vložena 28. junija 2013 – CN proti Parlamentu

24.8.2013   
            
            
               SL
            
            
               Uradni list Evropske unije
            
            
               C 245/14
            
         Tožba, vložena 28. junija 2013 – CN proti Parlamentu
   (Zadeva T-343/13)
   2013/C 245/17
   Jezik postopka: italijanščina
   
      Stranki
   
   
      Tožeča stranka: CN (Brumath, Francija) (zastopnik: M. Velardo, odvetnik)
   
      Tožena stranka: Evropski parlament
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               Evropski uniji in Evropskemu parlamentu naloži, da tožeči stranki plača nadomestilo v višini 1 000 EUR za premoženjsko škodo, skupaj z obrestmi po obrestni meri 6,75 %;
            
         
               —
            
            
               Evropski uniji in Evropskemu parlamentu naloži, da tožeči stranki plača nadomestilo v višini 40 000 EUR za nepremoženjsko škodo, skupaj z obrestmi po obrestni meri 6,75 %;
            
         
               —
            
            
               Evropski uniji in Evropskemu parlamentu naloži plačilo stroškov odvetniških storitev in stroškov postopka.
            
         
      Tožbeni razlogi in bistvene trditve
   
   CN, nekdanji uradnik Sveta, ki je zdaj upokojen, želi s to tožbo doseči povrnitev premoženjske in nepremoženjske škode, ki jo je utrpel, ker je bil na spletnem mestu Evropskega parlamenta, dostopnem tudi zunanjim uporabnikom, objavljen povzetek peticije, ki jo je vložila tožeča stranka in na kateri je bila navedena vrsta osebnih podatkov, med njimi tudi podatki o njegovem zdravstvenem stanju in o tem, da je v njegovi družini invalidna oseba.
   Razkritje podatkov naj bi bilo obsežno glede na to, da je bil ob vnosu imena tožeče stranke v iskalnik Google mogoč dostop do povzetka peticije, ki ga je objavil Parlament.
   Parlament kljub prošnjam tožeče stranke objavljenih osebnih podatkov ni odstranil, pač pa je to storil šele po posredovanju odvetnika.
   Tožeča stranka se zaradi utemeljitve nezakonitosti ravnanja Evropskega parlamenta sklicuje na:
   
               1.
            
            
               kršitev člena 8 Evropske konvencije o varstvu človekovih pravic in temeljnih svoboščin;
            
         
               2.
            
            
               kršitev člena 8 Listine o temeljnih pravicah;
            
         
               3.
            
            
               kršitev člena 22 Konvencije o pravicah invalidov, sprejete 13. decembra 2006, ki jo je Evropska unija ratificirala 23. decembra 2010;
            
         
               4.
            
            
               kršitev Uredbe Evropskega parlamenta in Sveta (ES) št. 45/2001 z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL, posebna izdaja v slovenščini, poglavje 13, zvezek 26, str. 102).